তিন তিনটি সেঞ্চুরি! লিডসের প্রথম ইনিংসে রানের পাহাড়ে ভারত

ওয়েব ডেস্ক: লিডস টেস্টের (Leeds Test) প্রথম ইনিংসে ইংরেজ বোলারদের রীতিমতো শাসন করলেন ভারতীয় (India Cricket Team) ব্যাটাররা। তিনটি ঝকঝকে সেঞ্চুরির মাধ্যমে ম্যাচের দ্বিতীয় দিনেই চালকের আসনে ভারত। তবে যেভাবে দাপটের সঙ্গে টপ-অর্ডারের ব্যাটাররা ব্যাটিং করলেন, সেভাবে প্রভাব ফেলতে পারলেন না মিডল-অর্ডার বা লোয়ার অর্ডারের কেউ। তাই অ্যান্ডারসন-তেন্ডুলকর ট্রফির (Anderson-Tendulkar Trophy) প্রথম ম্যাচের দ্বিতীয় দিনের মাঝেই ভারতের প্রথম ইনিংস শেষ হল ৪৭১ রানে।

ম্যাচের প্রথম দিনের শেষে ভারতের ৩ উইকেট হারিয়ে ৩৫৯ রানে খেলছিল। শনিবার এখান থেকেই শুরু করেন ভারতীয় ব্যাটাররা। প্রথমার্ধে ছক্কা মেরে সেঞ্চুরি হাঁকান পন্থ। কিন্তু তারপর থেকেই কিছুটা ছন্দহীন ব্যাটিং করেন ব্যাটাররা। শুভমন আউট হন ১৪৭ রানে, পন্থ ১৩৪ করে নিজের উইকেট দেন। দীর্ঘদিন পর কামব্যাক করলেও এদিন কোনও রান না করেই সাজঘরে ফিরে যান করুণ নায়ার। লোয়ার অর্ডারে জাদেজা ছাড়া কেউই দুই অঙ্কের রান করতে পারেননি।

আরও পড়ুন: ছক্কা, সেঞ্চুরি, ডিগবাজি! ইংরেজদের ঘরের মাঠে পন্থের দাদাগিরি

এদিকে টসে জিতে বোলিংয়ের সিদ্ধান্ত নেওয়া ইংল্যান্ড দলের বোলাররা শুক্রবার হতাশাজনক পারফর্ম করলেও শনিবার লাঞ্চের পর দুর্দান্ত কামব্যাক করেন। ইংরেজ বোলারদের দাপটে কিছুতা দিশেহারা দেখায় জাদেজা, শার্দুলের মতো অলরাউন্ডারদের। ইংল্যান্ডের হয়ে চারটি করে উইকেট নেন অধিনায়ক বেন স্টোকস এবং জশ টাঙ্গ। একটি করে উইকেট পেয়েছেন ব্র্যান্ডন কার্স এবং শোয়েব বশির।

মিডল-অর্ডার ব্যর্থ হলেও প্রথম ইনিংসে ইংরেজদের সামনে রানের পাহাড় গড়েছে টিম ইন্ডিয়া। যদিও ইংল্যান্ড দলের ব্যাটারদের তালিকাটাও বেশ লম্বা। অভিজ্ঞ জো রুট যেমন ভারতের বিরুদ্ধে ভালো খেলেন, তেমনই অলি পোপও ভারতের বিরুদ্ধে আগে রান পেয়েছেন। তবে আপাতত বৃষ্টির কারণে বন্ধ রাখা হয়েছে ম্যাচ। তবে বৃষ্টিভেজা লিডসে যদি খেলা আজ শুরু হয়, তাহলে কিছুটা সুবিধা পাতে পারেন বুমরা, সিরাজ, কৃষ্ণরা।