লাল বলের আতঙ্ক! রঞ্জিতে হাবুডুবু খাচ্ছেন তারকারা

ওয়েব ডেস্ক: ব্যাটিং ব্যর্থতার জেরে একের পর এক টেস্ট সিরিজ হেরেছে ভারতীয় দল (India Cricket Team)। তাই এবার অনামি থেকে তারকা- সর্বস্তরের ক্রিকেটারদের জন্য বাধ্যতামূলকভাবে ঘরোয়া ক্রিকেট (Domestic Cricket) খেলার ফতোয়া জারি করেছে বিসিসিআই (BCCI)। রোহিত শর্মা (Rohit Sharma) থেকে বিরাট কোহলি (Virat Kohli)- সকলেই রঞ্জি (Ranji Trophy) খেলার সিদ্ধান্ত নিয়েছেন। কিন্তু রঞ্জিতেও ব্যাট হাতে ব্যর্থ রোহিত, যশস্বী, শুভমন এবং পন্থ। পাঁচ উইকেট নিয়ে মানরক্ষা করেছেন জাদেজা।

সম্প্রতি মুম্বইয়ের শরদ পাওয়ার ক্রিকেট অ্যাকাডেমির মাঠে জম্মু ও কাশ্মীরের মুখোমুখি হয়েছে মুম্বই। এই ম্যাচে মুম্বইয়ের হয়ে ওপেনিং করতে নামেন রোহিত শর্মা এবং যশস্বী জয়সওয়াল (Yashasvi Jaiswal)। কিন্তু মাত্র চার রান করেই সাজঘরে ফেরেন যশস্বী। আট বল খেলার পর আকিব নবির বলে এলবিডব্লিউ হয়ে যান তিনি। এদিকে উমরান নজিরের বলে ফ্লিক করতে গিয়ে আউট হন রোহিত শর্মাও। ১৯ বল খেলে মাত্র ৩ রান করে সাজঘরে ফেরেন ‘হিটম্যান’।

আরও পড়ুন: বরুণের স্পিন আর বিধ্বংসী অভিষেকে ইংল‍্যান্ডকে পিষে দিল টিম ইন্ডিয়া

এদিকে ব্যাঙ্গালুরুর চিন্নাস্বামী স্টেডিয়ামে কর্নাটকের বিরুদ্ধে পঞ্জাবের ম্যাচে ভারতীয় দলের আরেক তরুণ তারকা শুভমন গিলের (Shubman Gill) ব্যাট থেকেও এল না রান। পঞ্জাবের হয়ে ওপেন করতে নেমে তিনি মাত্র আট বল খেলেন। মাত্র চার রান করে অভিষেক শেট্টির বলে ক্যাচ তুলে আউট হন তিনি।

এদিকে দিল্লি বনাম সৌরাষ্ট্র ম্যাচে একই হাল ঋষভ পন্থেরও (Rishabh Pant)। দিল্লির প্রথম ইনিংসে পাঁচ নম্বরে ব্যাট করতে নেমে ১০ বলে মাত্র এক রান করে আউট হন তিনি। সৌরাষ্ট্রের স্পিনার ধর্মেন্দ্র জাদেজার বলে ক্যাচ আউট হন তিনি। ব্যাটাররা লাইন দিয়ে ব্যর্থ হলেও রঞ্জিতে মানরক্ষা করলেন রবীন্দ্র জাদেজা (Ravindra Jadeja)। দিল্লির বিরুদ্ধে ম্যাচে পাঁচ উইকেট নিয়েছেন জাড্ডু। তাহলে কি এখনও লাল বলের আতঙ্ক কি কাটিয়ে উঠতে পারেনি ভারতের ব্যাটাররা? এটাই এখন লাখ টাকার প্রশ্ন হয়ে দাঁড়িয়েছে।